Απόφαση του Συμβουλίου

της 4ης Δεκεμβρίου 2001

με την οποία εξουσιοδοτείται η Ιρλανδία να εφαρμόσει διαφοροποιημένο συντελεστή ειδικού φόρου κατανάλωσης υπέρ του πετρελαίου ντίζελ με χαμηλή περιεκτικότητα σε θείο, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

(2002/23/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/EΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή(1), και ιδίως το άρθρο 8 παράγραφος 4,

την πρόταση της Επιτροπής,

Εκτιμώντας τα ακόλουθα:

(1) Σύμφωνα με το άρθρο 8 παράγραφος 4 της οδηγίας 92/81/EΟΚ, το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις του ειδικού φόρου κατανάλωσης που επιβάλλεται στα πετρελαιοειδή για λόγους ειδικής πολιτικής.

(2) Η Ιρλανδία ζήτησε να εξουσιοδοτηθεί να εφαρμόσει διαφοροποιημένο συντελεστή ειδικού φόρου κατανάλωσης στο πετρέλαιο ντίζελ με χαμηλή περιεκτικότητα σε θείο (50 ppm). Ο τρέχων συντελεστής ειδικού φόρου κατανάλωσης στο πετρέλαιο ντίζελ που χρησιμοποιείται ως καύσιμο είναι 249 ευρώ (ΙΕΠ 196,1) για 1000 λίτρα. Η σχεδιαζόμενη διαφοροποίηση, που προβλέπεται στο τμήμα 155 του Νόμου περί Οικονομικών του 2001 "Finance Act, 2001" ανέρχεται σε 0,076 ευρώ (0,06 IRL) ανά λίτρο. Συνεπεία του εν λόγω μέτρου, η αξία των διαφοροποιημένων ειδικών φόρων κατανάλωσης που επιβάλλονται στο πετρέλαιο ντίζελ στην Ιρλανδία θα είναι 325,2 ευρώ (256,1 IRL) για 1000 λίτρα για το τυποποιημένο πετρέλαιο ντίζελ και 249,0 ευρώ (196,1 IRL) για το πετρέλαιο ντίζελ 50 ppm.

(3) Το μέτρο που προβλέπει η Ιρλανδία τηρεί ούτως τον ελάχιστο κοινοτικό συντελεστή ειδικού φόρου κατανάλωσης 245 ευρώ για 1000 λίτρα που ορίζεται στο άρθρο 5 της οδηγίας 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή(2).

(4) Η διαφοροποίηση αυτή θα πρέπει να χορηγηθεί σε όλους τους καταναλωτές πετρελαίου ντίζελ 50 ppm στην Ιρλανδία.

(5) Το πετρέλαιο ντίζελ με χαμηλή περιεκτικότητα σε θείο τηρεί τις περιβαλλοντικές προδιαγραφές (50 ppm) που ορίζονται στην οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ(3). Σύμφωνα με το άρθρο 4 της οδηγίας αυτής, η χρησιμοποίηση του πετρελαίου ντίζελ με περιεκτικότητα σε θείο 50 ppm θα είναι υποχρεωτική από την 1η Ιανουαρίου 2005.

(6) Το μέτρο αυτό επιδιώκει ένα περιβαλλοντικό στόχο. Τα πλεονεκτήματα όσον αφορά την ποιότητα του αέρα είναι γνωστά.

(7) Τα άλλα κράτη μέλη ενημερώθηκαν σχετικά με το αίτημα αυτό από τις ιρλανδικές αρχές.

(8) Βάσει των διαθέσιμων επί του παρόντος πληροφοριών, η Επιτροπή και τα κράτη μέλη θεωρούν ότι η εφαρμογή διαφοροποιημένου συντελεστή ειδικού φόρου κατανάλωσης στα καύσιμα με χαμηλή περιεκτικότητα σε θείο δεν θα προκαλέσει στρέβλωση του ανταγωνισμού που να αντιβαίνει στο κοινό συμφέρον ούτε θα παρεμποδίσει τη λειτουργία της εσωτερικής αγοράς.

(9) Η παρούσα απόφαση δεν προδικάζει το αποτέλεσμα ενδεχόμενων μελλοντικών διαδικασιών περί κρατικών ενισχύσεων οι οποίες είναι δυνατόν να κινηθούν δυνάμει των άρθρων 87 και 88 της συνθήκης, ούτε απαλλάσσει τα κράτη μέλη από την υποχρέωση να κοινοποιούν στην Επιτροπή, σύμφωνα με το άρθρο 88 της συνθήκης, περιπτώσεις πιθανών κρατικών ενισχύσεων.

(10) Η Επιτροπή εξετάζει περιοδικά τις μειώσεις και τις απαλλαγές προκειμένου να επαληθεύσει εάν προκαλούν στρεβλώσεις στον ανταγωνισμό ή στη λειτουργία της εσωτερικής αγοράς και κατά πόσο συνάδουν με την κοινοτική πολιτική όσον αφορά το περιβάλλον.

(11) Το Συμβούλιο θα πρέπει να επανεξετάσει την παρούσα απόφαση, βάσει πρότασης της Επιτροπής, όχι αργότερα από τις 31 Δεκεμβρίου 2004, ημερομηνία κατά την οποία λήγει η εξουσιοδότηση που χορηγείται δυνάμει της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Σύμφωνα με το άρθρο 8 παράγραφος 4 της οδηγίας 92/81/EΟΚ, η Ιρλανδία εξουσιοδοτείται να εφαρμόσει διαφοροποιημένο συντελεστή ειδικού φόρου κατανάλωσης στο πετρέλαιο ντίζελ με χαμηλή περιεκτικότητα σε θείο (50 ppm), που χρησιμοποιείται ως καύσιμο από την 1η Οκτωβρίου 2001.

2. Η διαφοροποίηση του ειδικού φόρου κατανάλωσης, που δεν υπερβαίνει 0,076 ευρώ (0,06 IΕΠ) ανά λίτρο καυσίμου, πρέπει να συνάδει με τους όρους της οδηγίας 92/82/ΕΟΚ, και ιδίως με τον ελάχιστο συντελεστή που ορίζεται στο άρθρο 5 της εν λόγω οδηγίας.

Άρθρο 2

Ο διαφοροποιημένος συντελεστής χορηγείται αδιακρίτως σε όλους τους χρήστες πετρελαίου ντίζελ με περιεκτικότητα σε θείο 50 ppm, που αγοράζεται στην Ιρλανδία.

Άρθρο 3

Με την επιφύλαξη προηγούμενης εξέτασης από το Συμβούλιο, βάσει πρότασης της Επιτροπής, η παρούσα εξουσιοδότηση λήγει στις 31 Δεκεμβρίου 2004.

Άρθρο 4

Η παρούσα απόφαση απευθύνεται στην Ιρλανδία.

Βρυξέλλες, 4 Δεκεμβρίου 2001.

Για το Συμβούλιο

Ο Πρόεδρος

D. Reynders

(1) ΕΕ L 316 της 31.10.1992, σ. 12· οδηγία όπως τροποποιήθηκε τελευταία από την οδηγία 94/74/ΕΚ (ΕΕ L 365 της 31.12.1994, σ. 46).

(2) ΕΕ L 316 της 31.10.1992, σ. 19· οδηγία όπως τροποποιήθηκε τελευταία από την οδηγία 94/74/ΕΚ.

(3) ΕΕ L 350 της 28.12.1998, σ. 58· οδηγία όπως τροποποιήθηκε τελευταία από την οδηγία 2000/71/ΕΚ της Επιτροπής (ΕΕ L 287 της 14.11.2000, σ. 46).